Document ID: 32007D0154

NÕUKOGU OTSUS,
30. jaanuar 2007,
millega tühistatakse otsus 2003/487/EÜ ülemäärase eelarvepuudujäägi olemasolu kohta Prantsusmaal
(2007/154/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 12,
võttes arvesse komisjoni soovitust,
ning arvestades järgmist:
(1)
Otsusega 2003/487/EÜ, (1) järgides komisjoni soovitust vastavalt asutamislepingu artikli 104 lõikele 6, otsustati, et Prantsusmaal on ülemäärane eelarvepuudujääk. Nõukogu märkis, et valitsemissektori üldine eelarvepuudujääk oli 2002. aastal 3,1 % SKPst, mis oli suurem kui asutamislepingus sätestatud 3protsendiline kontrollväärtus, ning nii Prantsuse ametiasutused kui ka komisjoni talitused prognoosisid, et 2003. aastal on see eeldatavalt üle 3 %, kusjuures valitsuse koguvõlg oli 58,2 % SKPst ning oli tõenäoline, et 2003. aastal ületab see asutamislepingus sätestatud 60protsendilise kontrollväärtuse.
(2)
Asutamislepingu artikli 104 lõike 7 ning nõukogu 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) (2) artikli 3 lõike 4 kohaselt tegi nõukogu komisjoni soovituse põhjal 3. juunil 2003. aastal Prantsusmaale adresseeritud soovituse, mille eesmärk oli lõpetada ülemäärasest eelarvepuudujäägist tingitud olukord 2004. aasta lõpuks. Soovitus avalikustati.
(3)
2003. aasta oktoobris leidis komisjon, et Prantsusmaa võetud meetmed olid 3. juuni 2003. aasta soovitusega vastavuses olemiseks ebapiisavad ning soovitas algatada ülemäärase eelarvepuudujäägi menetluse. Selle asemel võttis nõukogu 25. novembril 2003. aastal vastu järeldused, milles soovitati Prantsusmaal korrigeerida eelarvepuudujääk aastaks 2005, mille Euroopa Kohus tühistas 13. juulil 2004. aastal. (3)14. detsembril 2004. aastal võttis komisjon vastu teatise nõukogule, milles järeldati, et korrigeerimise asjakohaseks tähtajaks tuleks pidada 2005. aastat. Aastate 2004 ja 2005 tsükliliselt kohandatud korrigeerimise (umbes 1 % SKPst) põhjal järeldati samuti, et Prantsusmaa seni võetud meetmed on üldiselt kooskõlas ülemäärase eelarvepuudujäägi korrigeerimisega 2005. aastaks. 18. jaanuaril 2005. aastal nõustus nõukogu kõnealuse seisukohaga.
(4)
Vastavalt asutamislepingu artikli 104 lõikele 12 tuleb nõukogu otsus ülemäärase eelarvepuudujäägi kohta tühistada, kui ülemäärane eelarvepuudujääk kõnealuses liikmesriigis on nõukogu arvates korrigeeritud.
(5)
Vastavalt asutamislepingule lisatud ülemäärase eelarvepuudujäägi menetlust käsitlevale protokollile esitab komisjon andmed menetluse rakendamiseks. Nimetatud protokolli kohaldamise osana peavad liikmesriigid vastavalt nõukogu 22. novembri 1993. aasta määruse (EÜ) nr 3605/93 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta) (4) artiklile 4 esitama andmed valitsemissektori eelarvepuudujäägi ja võla kohta ning muud seotud muutujad kaks korda aastas, enne 1. aprilli ja enne 1. oktoobrit.
(6)
Nende andmete alusel, mille komisjon (Eurostat) esitas pärast Prantsusmaa enne 1. oktoobrit 2006 esitatud teatist vastavalt määruse (EÜ) nr 3605/93 artikli 8g lõikele 1, ning komisjoni talituste 2006. aasta sügisprognoosi alusel on võimalik teha järgmised järeldused:
-
pärast kasvamist 3,2 %-lt SKPst 2002. aastal 4,2 %-le SKPst 2003. aastal vähenes valitsemissektori eelarvepuudujääk 3,7 %-le SKPst 2004. aastal ja edasi 2,9 %-le SKPst 2005. aastal, jõudes allapoole eelarvepuudujäägi kontrollväärtust, mis on 3 % SKPst;
-
ajavahemikul 2004-2005 jõudis struktuurne kohandamine (st tsükliliselt kohandatud eelarve tasakaalu paranemine, arvestamata ühekordseid ja muid ajutisi meetmeid) 1 protsendipunktini SKPst: 0,4 % 2004. aastal ja 0,6 % 2005. aastal. Ehkki eelarvepuudujäägi vähenemist 2005. aastal allapoole asutamislepingus sätestatud 3protsendilist kontrollväärtust toetasid olulised ühekordsed tulud ja oodatust suurem maksutulu, aitas eelarvepuudujäägi vähendamisele kaasa ka kulutuste parem kontrolli all hoidmine riigi- ja tervishoiusektori tasandil. Võrreldes eelmiste aastatega, vähenes märkimisväärselt eelkõige kulutuste iga-aastane kasv tervishoiusektoris tänu 2004. aasta tervishoiureformi osana vastu võetud meetmete tulemustele;
-
komisjoni talituste 2006. aasta sügisprognoosi kohaselt väheneb eelarvepuudujääk 2006. aastal täiendavalt 2,7 %-le SKPst, mis on parem tulemus kui 2006. aasta jaanuaris uuendatud stabiilsusprogrammis seatud eesmärk (2,9 %). Eelarvepuudujäägi vähenemisele aitab eeldatavalt kaasa aastase kulutuste kasvu määra täiendav vähenemine tervishoiusektoris ning kulutuste jätkuv kontrolli all hoidmine riigi tasandil, kus peaks saavutatama eesmärgiks olev kulude nullkasv. Ühekordsete meetmete kasutamist piiratakse 0,25 %-le SKPst. Sügisprognoosi kohaselt toimub 2007. aastal täiendav eelarvepuudujäägi vähenemine 2,6 %-le SKPst (kusjuures ühekordsete meetmete kasutamine on piiratud 0,05 %-le SKPst) ning 2008. aastal 2,2 %-le SKPst (eeldusel, et ei muudeta poliitikat ega rakendata ühekordseid meetmeid). See näitab, et eelarvepuudujäägi suhe SKPsse on toodud usaldusväärselt ja püsivalt allapoole ülemmäära 3 % SKPst. Eelarve struktuurne tasakaal (tsükliliselt kohandatud tasakaal, arvestamata ühekordseid meetmeid) on hinnanguliselt 0,5 %, 0,3 % ja 0,6 % SKPst vastavalt 2006., 2007. ja 2008. aastal. Seda tuleb vaadelda ka edusammude taustal, mida on vaja, et saavutada Prantsusmaa ametiasutuste seatud keskpika perioodi eesmärk - tasakaalustatud struktuurne positsioon;
-
pärast kasvamist 58,2 %-lt SKPst 2002. aastal 66,6 %-le SKPst 2005. aastal ning asutamislepingus sätestatud kontrollväärtuse 60 % SKPst ületamist 2003. aastal vähenes võla suhe SKPsse 2006. aasta teises kvartalis 65,4 %-le SKPst. Komisjoni talituste 2006. aasta prognoosi järgi väheneb valitsemissektori koguvõlg tulevikus 64,7 %-le SKPst 2006. aastal ning umbes 63 %-le SKPst 2008. aastal (eeldusel, et poliitikat ei muudeta).
(7)
Nõukogu on arvamusel, et ülemäärane eelarvepuudujääk Prantsusmaal on korrigeeritud ning seega tuleks otsus 2003/487/EÜ tühistada,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et ülemäärase eelarvepuudujäägiga seonduv olukord Prantsusmaal on korrigeeritud.
Artikkel 2
Otsus 2003/487/EÜ tühistatakse.
Artikkel 3
Käesolev otsus on adresseeritud Prantsuse Vabariigile.
Brüssel, 30. jaanuar 2007

Labels: 2
11
19
10
18
15